**PLAN for samarbeid skole - kirke i Sarpsborg**

**Om planarbeidet**

Plan for samarbeid mellom skole og kirke i Sarpsborg er utarbeidet av skoleledelse og pedagoger i Den norske kirke i Sarpsborg.

Planarbeidet ble igangsatt januar 2022.
Planen tas i bruk fra skoleåret 2022/2023.

Planen skal være et dynamisk dokument og endres ved behov.
Menighetspedagog/kateket initierer en årlig gjennomgang av den den *lokale* skole/kirkeplanen

Gjennomgangen av den overordnede planen gjennomføres i april/mai, hvert tredje år.
Eventuelle ønsker om revidering av planen meldes til rektor, som tar det videre til etatsjef skole.

**Formål med planen**

Planen skal gi et rammeverk for samarbeid mellom grunnskolene i Sarpsborg kommune og Den norske kirkes menigheter. Den foreliggende planen er utarbeidet med utgangspunkt i LK20.

Planen skal ivareta friheten til lokalt å utforme innholdet i samarbeidet. Planen inneholder derfor ikke detaljerte innholdsbeskrivelser for hvert årstrinn.

**Planens innhold**

Planen for samarbeid mellom skole og kirke i Sarpsborg omhandler tre områder:

Del 1: Gudstjenester i skoletiden

Del 2: Samarbeid skole - kirke i forbindelse med ulike typer krise

Del 3: Samarbeid skole - kirke knyttet til kompetansemål i lærerplanen

**DEL 1**

**Gudstjenester i skoletiden**

**Bakgrunn og begrunnelse**

Det vises til veileder fra UDIR 25. februar 2019 - <https://www.udir.no/regelverk-og-tilsyn/skole-og-opplaring/saksbehandling/skolegudstjenester/> hvor skolene blir oppfordret til å legge til rette for at elevene skal kunne delta på skolegudstjenester i forbindelse med høytider.

Veilederen gir videre rammer og føringer for gjennomføring av gudstjenester i skoletiden:

I Overordnet del – verdier og prinsipper for grunnopplæringen kapittel 1.2 står det blant annet:

«Skolen skal gi elevene historisk og kulturell innsikt og forankring, og bidra til at hver elev kan ivareta og utvikle sin identitet i et inkluderende og mangfoldig fellesskap.» Å delta på gudstjeneste eller andre tradisjonelle feiringer av høytider kan være en del av dette.

Denne veilederen belyser rammer og problemstillinger knyttet til å la elevene delta på gudstjenester. Det er skoleeier som avgjør deltakelse på skolegudstjenester.

**Skolegudstjenester bør ikke være en skoleavslutning**

Skolens juleavslutning, på skolen eller andre steder, med juletregang og nissefest er formidling av kultur og tradisjon i Norge. Skoleavslutninger skal være inkluderende og legges slik at alle elever kan delta. Skolegudstjenesten bør derfor ikke være en skoleavslutning i seg selv.

**Skolegudstjeneste og alternativt tilbud**

Skoler som tilbyr elevene å delta på en skolegudstjeneste, må også tilby et likeverdig alternativ for elever som ikke ønsker å delta på gudstjeneste. Dette skal være noe annet enn en gudstjeneste, men det alternative tilbudet skal også være et pedagogisk opplegg der elevene lærer om kultur og tradisjoner i Norge. Det skal være et planlagt tilbud, og skolen skal gi god informasjon til elever og foreldre om hva det alternative tilbudet er.

Eksempler på alternative tilbud er temadag, lesestund, sangstund, lysfest eller andre aktiviteter knyttet til kultur og tradisjoner for ulike høytider i løpet av året. Verken skolegudstjenesten eller det alternativet tilbudet skal være en del av KRLE-faget.

**Informasjon og deltakelse**

Skolen bør involvere foreldrene i dialog om deltakelse i og gjennomføring av skolegudstjenester og hva som kan være et alternativt tilbud. Dette kan for eksempel gjøres i samarbeidsutvalget, foreldrerådet eller FAU.

Skolen skal gi informasjon til alle foreldre i god tid hvis skolen ønsker å tilby elevene å delta på skolegudstjeneste. Samtidig skal skolen gi informasjon om det alternative tilbudet til elevene som ikke ønsker å delta på gudstjeneste. Skolen kan informere i for eksempel foreldremøter, på skolens nettsider eller på ulike læringsplattformer.

Elever som er fylt 15 år bestemmer selv hva de vil delta på. Foreldre bestemmer for elever som er under 15 år. Foreldre kan la barnet bestemme selv hvis de mener at barnet er gammelt nok og modent nok til å kunne ta ansvar for egne valg.

Det er opp til skolen hvordan de ønsker å holde oversikt over hvilket tilbud den enkelte eleven skal delta på.

**Rett til fritak**

Skolen skal vise respekt for elevenes religion og livssyn. Elever har rett til fritak fra aktiviteter i skolen som oppleves som utøvelse av en annen religion eller livssyn enn sitt eget. Det samme gjelder aktiviteter som på samme grunnlag oppleves støtende eller krenkende. Dette står i opplæringsloven § 2-3 a. Retten til fritak gjelder også for øving og andre forberedelser til skolegudstjenester og skoleavslutninger. Skolens undervisning og aktiviteter skal ikke være forkynning.

Rektor bør jevnlig gjennomgå rammene for fritak med lærerne, slik at man har en felles og riktig praksis.

Veilederen gjelder også for skoler som er godkjent etter friskoleloven, med unntak av skoler godkjent på religiøst grunnlag.

[Sak i Stortinget våren 2018, ref. Dokument 8: 63 S (2017–2018) og Innst. 192 S. (2017–2018).](https://www.stortinget.no/no/Saker-og-publikasjoner/Saker/Sak/?p=70160)

**Samarbeid skole - kirke om gjennomføring av gudstjeneste i skoletiden**

I Sarpsborg kommune har skolene ulike tradisjoner for å la elever delta på gudstjeneste i skoletiden i forbindelse med høytider som blant annet jul og påske. Skoleeier vil gjennom denne planen gi rammer for at alle elever i Sarpsborgskolen skal få mulighet til å delta på gudstjeneste i skoletiden minst en gang i året i løpet av grunnskolen.

Den norske kirkes menigheter i Sarpsborg skal tilby skolegudstjenester i tråd med intensjonene i denne planen.

Den lokale kirken tar kontakt med rektor eller sin skole/kirkekontakt på hver enkelt skole med et konkret tilbud for skolegudstjeneste. Det anbefales at samarbeidet inngår i årshjul, med frister for når avtaler skal være avklart. Som et utgangspunkt anbefales 1. juni som frist for å bekrefte planer for kommende skoleår.

I samarbeidet mellom kirke og skole lokalt, avklares gjensidige forventninger, elevers bidrag i gjennomføring av gudstjenesten, forberedelser etc. Form og innhold i gudstjenesten skal tilpasses aktuell aldersgruppe.

Gjennomføringen av gudstjenesten skal ivareta elevers og ansattes opplevelse av inkludering. Den enkelte skal kunne delta i ulike deler av gudstjenesten ut fra eget ønske, eller være til stede som observatør.

Innholdselementer som bør være med i en gudstjeneste: Tekstlesing fra Bibelen, bønn, salmesang, og preken. Innholdsmomenter som kan vurderes: Kyrie, gloria og trosbekjennelse. Elevbidrag kan f.eks. være prosesjon, musikkinnslag, drama, tekstlesning, forbønn, lystenning, pynting/dekorasjon.

**DEL 2**

**Samarbeid skole – kirke i forbindelse ulike typer kriser**

**Hvilken hjelp kan kirken gi?**

Hensikten med denne delen av planen er å vise hvordan Den norske kirke kan være en ressurs for skolen (elever, familie og ansatte) i håndteringen av ulike typer kriser

Dramatiske hendelser berører og rammer ofte et helt nærmiljø, der både skolen og kirken er sentrale institusjoner. Tro og livssyn er viktig for mange når krisen rammer. Skolen bør derfor samarbeide både med Den norske kirke og andre tros- og livssynssamfunn for å møte og ivareta også denne siden ved sorgen.

**Støtte i sorg- og krisearbeid**

Kirkens ansatte har utdanning og erfaring i å møte mennesker når noe vondt rammer.
Kirkens ansatte kan

* være samtalepartnere og ressurspersoner for skolen.
* delta i samlinger med elevgrupper og/eller skolens personale; foredrag, undervisning, veiledning.
* settes i kontakt med foresatte/familier der det er ønske om det.
* delta i sorgdelingssamlinger og minnestunder.
* være til stede som profesjonelle medmennesker i forhold til sorg og krise.
* kan formidle kontakt til andre tros- og livssynssamfunn. Være ressurser i planlegging av slike samlinger, også om de selv ikke deltar aktivt i samlingen med innslag som innebærer trosutøvelse.
* Også være en ressurs inn i andre kriser knyttet til pyskisk helse og livsmestring.

**Kirkens tradisjoner og ritualer**

Når en ulykke rammer et nærmiljø, er det vanlig at kirken kan fungere som et samlingssted, med åpen kirke med rom for lystenning og samtale. Skolen kan være med å informere om et slikt tilbud for de som ønsker det. Noen ganger er det aktuelt med en egen minnestund i kirken i tillegg til gravferden.

**DEL 3**

**Samarbeid skole - kirke knyttet til kompetansemål i lærerplanen**

Kirken representerer en faglig ressurs som kan bidra til å realisere kompetansemålene i læreplanen. Skolen kan benytte seg av kirken for å bidra til å styrke elevenes kunnskaper om kristen arv og tradisjon, lokalsamfunn, kunst, arkitektur og det religiøse rom.

Alle skoler skal ha en lokal plan for samarbeid.

**Fritak**

Fritaksretten gjelder alle fag og hele skolens virksomhet.
Fritak gjelder **ikke** kunnskapsinnholdet i de aktuelle emnene i læreplanens kompetansemål

I utgangspunktet vil det ikke være aktuelt med fritak fra KRLE da undervisningen ikke skal være forkynnende. Likevel kan samarbeidet mellom skole og kirke aktualisere elevenes rett til fritak. Elever kan få fritak fra deler av undervisningen dersom foreldrene opplever aktiviteten innenfor et fag eller emne som utøvelse av annen religion eller tilslutning til et annet livssyn.

*Elevens rett til å medvirke i avgjørelser som gjelder personlige forhold for barnet skal vektlegges gjennom hele skolegangen, jf barnelovens § 31. Når barnet har fylt 12 år skal det legges stor vekt på hva barnet mener. Eleven bestemmer selv ved fylte 15 år.*

Rektor bør jevnlig gjennomgå rammene for fritak med lærerne, slik at man har en felles og riktig praksis.

**Lokale planer**

Hver skole utarbeider en undervisningsplan med ansatte ved den lokale kirken. Denne evalueres årlig.

Momenter til innhold:

* Undervisningen kan forgå i kirken, på skolen eller annet egnet sted knyttet til kompetansemål. Det anbefales at alle elever får muligheten til å besøke kirkerommet i løpet av skoletiden.
* Underveiningen tar primært utgangspunkt i kompetansemål knyttet til KRLE faget, men det kan være naturlig å tenke tverrfaglighet.
* Kirken har også kompetanse på, og kan være en ressurs inn de tverrfaglige emnene; bærekraftig utvikling, folkehelse og livsmestring og demokrati og medborgerskap.
* Noen felles elementer som alle elever i Sarpsborg skolen skal være innom i løpet av grunnskoleløpet: sorg og begravelse, sakramenter, høytider, vintersangfest (femte trinn), pilegrimsvandring, dialogdag (ungdomstrinn).
* FOLKEHELSE og LIVSMESTRING - pilegrimsvandring
* Livsmestring og psykisk helse, se del 2

**Kontakt til kirken**

Kirkekontoret: tlf 40701700 epost post.sarpsborg@kirken.no

<https://kirken.no/sarpsborg/>

Det anbefales at hver skole har en skole/kirke kontakt som har ansvaret for kommunikasjonen med sin lokale kirke.